**Radio Nettverk** er en forhenværende nyhetstjeneste for det norske nærradionettet. Radiokanalen ble formelt etablert i desember 1987 og var eid av Viking Film. Hovedkontoret ble lagt til Stavanger, men kanalen opprettet også en redaksjon i Oslo.

Målsettingen var at Radio Nettverk skulle distribuere reklame og nyheter via satellitt til norske nærradiostasjoner. Innledende avtaler, eller samarbeidskontrakter, med viktige regionale nærradiostasjoner ble gjort i 1987. Blant disse var Radio Motor i Oslo, Radio P3 i Bergen, Radio KonRad i Trondheim , Radio Vest i Stavanger, Radio Sør i Kristiansand og Studentradioen i Tromsø. Kanalen hadde en uttalt ambisjon om å utfordre NRK på nyhetsstoff for radio. Første offisielle nyhetssending fra Radio Nettverk fant sted 2. mai 1988. På dette tidspunkt sendte kanalen egenproduserte nyheter hver time, til 32 nærradiostasjoner. Den enkelte radiostasjon kunne ta ned nyheter via satellitt. Hver nyhetsbulletin varte i 3 minutter.

På grunn av datidens begrensninger på bruk av reklame var den tidlige driften finansiert av eierne og banken, men i den opprinnelige avtalen med radiostasjonene lå det en enighet om at stasjonene gratis kunne benytte seg av nyhetssendingen mot at de avga reklametid til Radio Nettverk. I løpet av 1988 vokste nedslagsfeltet til Radio Nettverk betydelig, og ved utgangen av året nærmet de seg ca. 60 tilknyttede radiostasjoner, i 19 fylker. Året etter var tallet økt til 70 samarbeidspartnere.

Ifølge Markeds og Media-instituttet hadde nyhetskanalen i 1989 et daglig lyttertall på 581 000 personer over 15 år. Til tross for dette ble ikke kanalen oppfattet som en betydelig konkurrent til NRK sitt nyhetstilbud. Reklameinntektene var beskjedne, og den dårlige inntjeningen fortsatte utover på 1990-tallet. I juni 1991 ble Radio Nettverk solgt fra Viking Media til Forlagshuset Aller. Samtidig innledet Radio Nettverk et samarbeid med konkurrenten RiksNytt. Den nye nyhetstjenesten ble frontet under navnet RiksNytt, men navnet Radio Nettverk bestod som navn på nyhetsbyrået som senere ble overtatt av Radio 1.

Se også
-------

RiksNytt

Referanser
----------

1. ↑  Aftenposten. Reklamefinansiert nyhetsradio. Aftenposten Morgen, 11.12.1987 Side: 10
2. 1 2  Knutsen, Terje S. "Radioreklame til 233 kroner sekundet". Dagens Næringsliv Morgen, 04.05.1988 Side: 15
3. 1 2 3 4 5  Asgaut. "Inntektssvikt for Radio Nettverk". Dagens Næringsliv Morgen, 12.01.1989 Side: 10
4. ↑  Goldsack, Leslie. Kampen mot NRK. Aftenposten Amag, 24.03.1990 Side: 34
5. ↑  Goldsack, Leslie. "Arvid Weber Skjærpe, reklameradioredaktør: Vi får tre millioner lyttere". Aftenposten Morgen, 09.01.1988 Side: 11
6. 1 2 3  Goldsack, Leslie. "NRK/Dagsnytt får konkurranse: Nyheter på nærradio". Aftenposten Morgen, 03.05.1988 Side: 16
7. ↑  Harstad, Mette. "Viking Film vil kjøpe seg inn i 25 nærradioer". Aftenposten Morgen, 24.01.1987
8. ↑  Harstad, Mette. "Innfløkt eierstruktur". Aftenposten Morgen, 07.04.1987 Side: 40
9. ↑  Berby, Tom. "Radio Nettverk utfordrer NRK". VG, mandag 13. juli 1987
10. ↑  NTB. Landets største nærradio skal gi NRK konkurranse. NTBtekst, 10.12.1987
11. 1 2 3  Lohne, Jørgen R. "Flere lytter på nærradio". Aftenposten Morgen, 14.12.1989 Side: 7
12. ↑  Rygg, Jannegro. "Kriseplan for Viking Film". Aftenposten Morgen, 11.03.1991 Side: 4
13. ↑  NTB. "Radio Nettverk solgt til Aller-konsernet". NTBtekst, 06.06.1991
14. ↑  DN. "190 radio-søkere". Dagens Næringsliv Morgen,07.07.2003 Side: 30
15. ↑  NTB. "SBS kjøper Radio 1". NTBtekst, 17.07.2003